王元當家藏鍾隱畫三害圖
作者：郭祥正
朝代：宋

paragraphs: 老鍾筆法何奇古，三害精靈一圖聚。
周生自握蒼精龍，白額長蛟甘喪沮。
危橋跨水壓波濤，巨木翻風瞑烟霧。
挺然獨往知忘軀，敢謂誅邪天地助。
三日生還動閭里，千載遺蹤存絹素。
薄蝕已更人仰之，自古賢豪遺細故。
何獨今人無此人，已覺丹青有深趣。
江南印璽尚如新，國破蒼忙畫誰付。
一圖分裂藏三家，離合悠悠歲時度。
只今皆屬丞相孫，掛向高堂邀客顧。
倐然風雲駕霹靂，雨來平地銀潢注。
珍綈收藏卷不徹，直恐變化復入江湖去。